Pedro de la Rosa

Pedro Martínez de la Rosa (sündinud 24. veebruaril 1971 Barcelonas) on Hispaania endine Vormel 1 sõitja.

Erinevalt enamikust vormelisportlastest alustas de la Rosa mudelisportlasena, ehitades raadio teel juhitavaid autosid. Aastatel 1983 ja 1987 tuli ta sel alal Euroopa meistriks. Alles 1988 osales ta Hispaania meistrivõistlustel kardispordis. Järgmisel aastal sõitis ta Hispaania Vormel Fiat Uno sarjas ja võitis selle. Aastal 1990 sõitis ta Hispaania Vormel Ford 1600 sarjas ja võitis ka selle. Aastal 1991 sõitis ta Hispaania Vormel Renault' sarjas ja tuli neljandaks. 1992 võitis ta nii Euroopa Vormel Renault' kui Briti Vormel Renault' sarja. 1995 võitis ta Jaapani Vormel 3 sarja. 1996 sai ta nii Jaapani Vormel F3000 sarjas kui Jaapani GT meistrivõistlustel kaheksanda koha, järgmisel aastal võitis mõlemad.

1998. aastal sõlmis de la Rosa lepingu Vormel 1 sarjas sõitva Jordaniga. Ta oli testisõitja.

1999–2000: Arrows 

1999. aastal sõitis ta Arrowsis. Ta debüteeris Vormel 1 sarjas hooaja avaetapil 1999. aasta Austraalia GP-l ja sai kohe kuuenda koha eest ühe punkti. See jäigi tema ainsaks punktiks, ent tema meeskonnakaaslane Turanosuke Takagi ei saanud sedagi ja pidi pärast seda hooaega lahkuma. Arrowsi auto ei olnud töökindel: nii sel kui ka järgmisel hooajal katkestasid mõlemad sõitjad üle poole sõitudest.

2000. aastal sõitis de la Rosa kõrval Jos Verstappen. De la Rosa sai kahe kuuenda koha eest kokku kaks punkti. Verstappen ei saanud oluliselt rohkem (viis punkti), kuid sellest hoolimata Pedro de la Rosa leping lõpetati. Tema asendaja Enrique Bernoldi sõitis veel kehvemini ega saanud kahe hooajaga punktigi.

2001–2002: Jaguar 

De la Rosa sai tööd Jaguaris. Jaguari sõitja Luciano Burti oli hooaega viletsalt alustanud ja tema leping lõpetati, de la Rosa asendas teda alates viiendast etapist. Tema kõrval sõitis Eddie Irvine, kellega de la Rosa hästi läbi ei saanud. Jällegi polnud auto töökindel: Irvine katkestas nii sel kui järgmisel hooajal ja de la Rosa 2002. aastal rohkem kui pooled sõidud.

2001. aastal tulid nii de la Rosa kui ka Irvine kaks korda punktidele, de la Rosa kogus kolm punkti ja parandas järjekordselt oma hooaja parimat punktisummat. Ent Irvine jõudis korra poodiumilegi. Siiski saavutati meeskondlik kaheksas koht, mis oli Jaguari parim läbi aegade, ja mõlema sõitja lepingut pikendati.

2002. aastal oli Jaguar meeskondlikult koguni seitsmes, ent kõik punktid oli toonud Irvine. Leping Pedro de la Rosaga lõpetati. Ka Irvine loobus sõitmisest pärast seda hooaega.

2003–2009: McLaren 

De la Rosa sai McLarenisse testsõitja koha. Kolmel esimesel aastal lasti teda võistlema ainult korra, kui Juan Pablo Montoya pidi 2005. aasta Bahreini GP õlavigastuse tõttu vahele jätma. De la Rosa sai viienda koha, sõites välja ka oma elu ainsa kiireima ringi. Viienda koha eest saadud nelja punktiga tegi ta uue hooaja punktide rekordi, mis sündis ühe sõiduga.

11. juulil 2006 loobus Montoya keset hooaega Vormel 1 sarjas osalemisest ja liitus NASCARiga. De la Rosa asendas teda hooaja lõpuni, kaheksal etapil. Tema parim saavutus oli 2006. aasta Ungari GP teine koht. Hooaja kokkuvõttes oli ta 19 punktiga 11.

Ehkki käisid jutud, et nüüd saab de la Rosa McLarenisse alalise koha, palkas McLaren Lewis Hamiltoni ja Fernando Alonso. De la Rosa oli 2009. aasta lõpuni McLareni testisõitja.

2010. aastal sõitis ta Sauberi meeskonnas ja sai kokkuvõttes kuue punktiga 17. koha.

Isiklikku 
 
Pedro de la Rosa on  178 cm pikk ja kaalub 73 kg.

Välislingid 

 Pedro de la Rosa koduleht (hispaania ja inglise keeles)
 
 

Hispaania sportlased
Vormel 1 piloodid
Sündinud 1971